title: Regulamentul de punere în aplicare (UE) 2019/2128 al Comisiei din 12 noiembrie 2019 de stabilire a modelului de certificat oficial și a normelor pentru eliberarea certificatelor oficiale pentru bunurile care sunt livrate navelor care părăsesc Uniunea și care sunt destinate aprovizionării navelor sau consumului de către echipaj și pasageri sau care sunt livrate unei baze militare a NATO sau a Statelor Unite (Text cu relevanță pentru SEE)

text:
                  12.12.2019

                  RO

                  Jurnalul Oficial al Uniunii Europene

                  L 321/114

         REGULAMENTUL DE PUNERE ÎN APLICARE (UE) 2019/2128 AL COMISIEI
         din 12 noiembrie 2019
         de stabilire a modelului de certificat oficial și a normelor pentru eliberarea certificatelor oficiale pentru bunurile care sunt livrate navelor care părăsesc Uniunea și care sunt destinate aprovizionării navelor sau consumului de către echipaj și pasageri sau care sunt livrate unei baze militare a NATO sau a Statelor Unite
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 77 alineatul (3) litera (a) și articolul 90 literele (a) și (f),
         întrucât:

                     (1)

                     Regulamentul (UE) 2017/625 stabilește normele pe care trebuie să le respecte autoritățile competente ale statelor membre atunci când efectuează controale oficiale asupra animalelor și bunurilor care intră în Uniune, în vederea verificării conformității cu legislația Uniunii privind lanțul agroalimentar.

                     (2)

                     Regulamentul delegat (UE) 2019/2124 al Comisiei (2) stabilește norme pentru controalele oficiale ale transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse din țări terțe, care sunt stocate în antrepozite situate pe teritoriul Uniunii și care urmează să fie livrate fie unei baze militare a NATO sau a Statelor Unite situate pe teritoriul Uniunii sau într-o țară terță, fie unei nave care părăsește Uniunea, fiind destinate aprovizionării navelor sau consumului de către echipaj și pasageri.

                     (3)

                     Regulamentul delegat (UE) 2019/2124 prevede în special că respectivele transporturi de produse de origine animală, de materiale germinative, de subproduse de origine animală, de produse derivate, de fân și de paie și de produse compuse trebuie să fie însoțite de un certificat oficial la ieșirea din antrepozit.

                     (4)

                     Regulamentul delegat (UE) 2019/2124 prevede, de asemenea, că transporturile de produse de origine animală, de materiale germinative, de subproduse de origine animală, de produse derivate, de fân și de paie și de produse compuse din țări terțe care sunt destinate unei nave care părăsește Uniunea trebuie să fie însoțite de un certificat oficial atunci când sunt transportate de la postul de inspecție la frontieră la bordul navei.

                     (5)

                     Din motive de claritate și coerență, este oportun să se stabilească un model de certificat oficial unic pentru transporturile de produse de origine animală, de materiale germinative, de subproduse de origine animală, de produse derivate, de fân și de paie și de produse compuse din țări terțe destinate livrării către navele care părăsesc Uniunea și aprovizionării navelor sau consumului de către echipaj și pasageri sau care sunt destinate livrării către o bază militară a NATO sau a Statelor Unite situată pe teritoriul Uniunii sau într-o țară terță.

                     (6)

                     Deseori, transporturile sunt formate în antrepozite. Transporturile respective pot consta din bunuri care provin din mai multe transporturi de diferite origini sau categorii de produse. Pentru a reduce sarcinile administrative, ar trebui să se utilizeze un singur certificat oficial pentru bunurile din transporturile nou formate. Trasabilitatea bunurilor ar trebui asigurată prin indicarea în certificatul oficial a numărului documentului sanitar comun de intrare (DSCI) care însoțește transporturile inițiale din care provin bunurile.

                     (7)

                     Certificatul oficial poate fi eliberat de către autoritățile competente, fie pe suport de hârtie, fie în format electronic. Prin urmare, este adecvat să se stabilească cerințe în ceea ce privește eliberarea certificatului oficial în ambele cazuri.

                     (8)

                     Din motive de coerență, normele care reglementează emiterea de certificate electronice și utilizarea semnăturii electronice pentru certificatele oficiale prevăzute în Regulamentul de punere în aplicare (UE) 2019/1715 al Comisiei (3) ar trebui să se aplice, de asemenea, modelului de certificat oficial stabilit în prezentul regulament.

                     (9)

                     Modelele de certificate sunt incluse în sistemul electronic TRACES, instituit prin Decizia 2003/623/CE a Comisiei (4) și prin Decizia 2004/292/CE a Comisiei (5) pentru a facilita și a accelera procedurile administrative la frontierele Uniunii și în antrepozitele vamale și pentru a permite comunicarea electronică între părțile implicate. În consecință, formatul modelului de certificat oficial stabilit în prezentul regulament și notele privind completarea acestuia ar trebui adaptate la sistemul TRACES.

                     (10)

                     În conformitate cu articolul 133 alineatul (4) din Regulamentul (UE) 2017/625, sistemul TRACES trebuie să fie integrat în Sistemul de gestionare a informațiilor pentru controalele oficiale (IMSOC). Prin urmare, modelul de certificat oficial prevăzut în prezentul regulament ar trebui să fie adaptat la IMSOC.

                     (11)

                     Regulamentul (UE) 2017/625 se aplică de la 14 decembrie 2019. Prin urmare, normele prevăzute în prezentul regulament ar trebui să se aplice, de asemenea, de la data respectivă.

                     (12)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Definiție
            În sensul prezentului regulament, se aplică definiția termenului „antrepozit” prevăzută la articolul 2 alineatul (3) din Regulamentul delegat (UE) 2019/2124.

            Articolul 2
            Modelul de certificat oficial

               (1)   În sensul articolului 21 alineatul (1) și al articolului 29 litera (c) din Regulamentul delegat (UE) 2019/2124, modelul de certificat oficial stabilit în partea I a anexei la prezentul regulament este folosit pentru certificarea oficială a transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse care sunt livrate:

                           (a)

                           navelor care părăsesc teritoriul Uniunii, fiind destinate aprovizionării navelor sau consumului de către echipaj și pasageri; sau

                           (b)

                           dintr-un antrepozit situat pe teritoriul Uniunii către o bază militară NATO sau a Statelor Unite situată pe teritoriul Uniunii sau într-o țară terță.

                     Certificatul oficial poate fi emis pe suport de hârtie sau în format electronic prin intermediul IMSOC.

               (2)   În cazul în care conținutul transporturilor este format într-un antrepozit și este compus din produse de diferite origini sau categorii de produse, se poate elibera un certificat oficial unic care să însoțească transportul respectiv.

            Articolul 3
            Cerințe privind certificatele oficiale care nu sunt introduse in IMSOC
            Certificatele oficiale care nu sunt introduse în IMSOC îndeplinesc următoarele cerințe:

                        (1)

                        Pe lângă semnătura funcționarului care certifică, certificatul oficial poartă o ștampilă oficială. Culoarea semnăturii și a ștampilei este diferită de culoarea textului tipărit.

                        (2)

                        Atunci când certificatul oficial conține declarații, declarațiile care nu sunt relevante se barează, se parafează și se ștampilează de funcționarul care certifică sau se elimină complet din certificat.

                        (3)

                        Certificatul oficial constă în:

                                    (a)

                                    o singură foaie de hârtie; sau

                                    (b)

                                    mai multe foi de hârtie care sunt indivizibile și constituie un tot integral; sau

                                    (c)

                                    o secvență de pagini numerotate pentru a indica o anumită pagină într-o secvență finită.

                        (4)

                        În cazul în care certificatul constă într-o secvență de pagini, fiecare pagină trebuie să indice codul unic menționat la articolul 89 alineatul (1) litera (a) din Regulamentul (UE) 2017/625 și trebuie să poarte semnătura funcționarului care certifică și ștampila oficială.

                        (5)

                        Certificatul oficial se eliberează înainte ca transporturile aferente să iasă de sub controlul autorităților competente la postul de inspecție la frontieră sau la antrepozit.

            Articolul 4
            Cerințe privind certificatele oficiale introduse in IMSOC și privind utilizarea semnăturii electronice

               (1)   Certificatele oficiale introduse în IMSOC se bazează pe modelul de certificat oficial prezentat în partea 1 a anexei la prezentul regulament.

               (2)   Certificatul oficial se introduce în IMSOC înainte ca transporturile aferente să iasă de sub controlul autorităților competente la postul de inspecție la frontieră sau la antrepozit.

               (3)   Certificatele oficiale introduse în IMSOC îndeplinesc cerințele pentru eliberarea certificatului oficial electronic și pentru utilizarea semnăturii electronice prevăzute la articolul 39 din Regulamentul de punere în aplicare (UE) 2019/1715.

            Articolul 5
            Note privind completarea certificatului oficial
            Certificatul oficial se completează în conformitate cu notele care figurează în partea 2 a anexei la prezentul regulament.

            Articolul 6
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 95, 7.4.2017, p. 1.

            (2)  Regulamentul delegat (UE) 2019/… al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale ale transporturilor de animale și de bunuri care fac obiectul tranzitului, al transbordării și al continuării transportului pe teritoriul Uniunii și de modificare a Regulamentelor (CE) nr. 798/2008, (CE) nr. 1251/2008, (CE) nr. 119/2009, (UE) nr. 206/2010, (UE) nr. 605/2010, (UE) nr. 142/2011, (UE) nr. 28/2012 ale Comisiei, a Regulamentului de punere în aplicare (UE) 2016/759 al Comisiei și a Deciziei 2007/777/CE a Comisiei (a se vedea pagina 73 din prezentul Jurnal Oficial).

            (3)  Regulamentul de punere în aplicare (UE) 2019/1715 al Comisiei din 30 septembrie 2019 de stabilire a normelor privind funcționarea sistemului de gestionare a informațiilor pentru controalele oficiale și a componentelor sistemice ale acestuia („Regulamentul IMSOC”) (JO L 261, 14.10.2019, p. 37).

            (4)  Decizia 2003/623/CE a Comisiei din 19 august 2003 privind dezvoltarea unui sistem informatic veterinar integrat numit Traces (JO L 216, 28.8.2003, p. 58).

            (5)  Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (JO L 94, 31.3.2004, p. 63).

            ANEXĂ
            PARTEA 1

               Model de certificat oficial care însoțește transporturile de produse de origine animală, de materiale germinative, de subproduse de origine animală, de produse derivate, de fân și de paie și de produse compuse din țări terțe care sunt livrate navelor care părăsesc Uniunea sau unor baze militare ale NATO sau ale Statelor Unite

            PARTEA 2

               Note privind completarea modelului de certificat oficial

               Aspecte generale

            Pentru a selecta o opțiune, se bifează sau se marchează cu o cruce (X) rubrica relevantă.
            Ori de câte ori este menționat, „codul ISO” înseamnă codul standard internațional compus din două litere pentru o țară, în conformitate cu standardul internațional ISO 3166 alpha-2 (1).
            Ori de câte ori o căsuță permite alegerea uneia sau mai multor opțiuni, numai opțiunile respective vor fi afișate în versiunea electronică a certificatului oficial.

               Partea I: Detalii privind transportul expediat

                        Rubrica I.1.

                        Post de inspecție la frontieră/autoritate competentă: se indică numele postului de inspecție la frontieră (PIF) sau al autorității competente care eliberează certificatul oficial, după caz, și numărul de referință TRACES al acestora.

                        Rubrica I.2.

                        Numărul de referință al certificatului: codul unic obligatoriu atribuit de autoritatea competentă care emite certificatul oficial, în conformitate cu clasificarea proprie. Această rubrică este obligatorie pentru toate certificatele care nu sunt transmise în IMSOC.

                        Rubrica I.2.a

                        Numărul de referință IMSOC: codul de referință unic atribuit automat de IMSOC, dacă certificatul este înregistrat în IMSOC. Nu se completează această rubrică în cazul în care certificatul nu este transmis în IMSOC.

                        Rubrica I.3.

                        Expeditor: în cazul expedierii dintr-un depozit, se indică numele și adresa (strada, orașul și regiunea, provincia sau statul, numărul de înregistrare/autorizare, după caz) ale depozitului de unde este expediat transportul. Nu se completează această rubrică în cazul în care transportul este expediat direct dintr-un post de inspecție la frontieră.

                        Rubrica I.4.

                        Operatorul responsabil de transport: numele și adresa (strada, orașul și regiunea, provincia sau statul, numărul de înregistrare/autorizare, după caz) ale persoanei fizice sau juridice care este responsabilă în Uniune de livrarea transportului la locul de destinație.

                        Rubrica I.5.

                        Locul de destinație (navă): se indică numele navei căreia îi este destinat transportul, numărul OMI al navei (Organizația Maritimă Internațională – OMI), numele portului, numele și codul ISO ale statului membru de destinație a bunurilor. Nu se completează această rubrică în cazul în care certificatul oficial este eliberat pentru livrarea transportului către o bază militară a NATO sau a Statelor Unite situată pe teritoriul Uniunii sau într-o țară terță.

                        Rubrica I.6.

                        Locul de destinație (baza militară a NATO/a Statelor Unite): se indică numele bazei militare a NATO/a Statelor Unite de destinație situată pe teritoriul Uniunii, numele și codul ISO ale statului membru în care se află baza militară a NATO sau a Statelor Unite de destinație.
                        În cazul în care destinația este o bază militară a NATO/a Statelor Unite situată într-o țară terță, numai punctul de inspecție la frontieră de ieșire de pe teritoriul Uniunii trebuie indicat în această rubrică.
                        Nu se completează această rubrică în cazul în care certificatul oficial este eliberat pentru livrarea către nave care părăsesc Uniunea.

                        Rubrica I.7.

                        Mijloc de transport:
                        Numărul (numerele) de identificare: pentru avioane, se indică numărul zborului; pentru nave, numele navei; pentru transportul feroviar, identitatea trenului și numărul vagonului; pentru transportul rutier, plăcuța cu numărul de înmatriculare, precum și plăcuța de înmatriculare a remorcii, dacă este cazul. Pentru mărfurile transportate în containere, plăcuța de înmatriculare nu este obligatorie în cazul în care numărul containerului a fost indicat.
                        În cazul transportului cu feribotul, se indică identificarea vehiculului rutier, plăcuța de înmatriculare a vehiculului, însoțită de plăcuța de înmatriculare a remorcii, dacă este cazul, și numele feribotului programat.

                        Nr. containerului:

                        dacă este cazul, numerele corespunzătoare. Numărul containerului trebuie să fie furnizat dacă bunurile sunt transportate în containere închise.

                        Nr. sigiliului:

                        Trebuie indicat doar numărul sigiliului oficial. Sigiliul oficial se aplică dacă sigiliul este aplicat pe container, pe camion sau pe vagonul de tren sub supravegherea autorității competente care eliberează certificatul.

                        Rubrica I.8.

                        Descrierea bunurilor:
                        Descrierea bunurilor și a tipului de produs: se indică codul relevant din Nomenclatura combinată (NC) și titlul menționat în Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (2).
                        Țara de origine: se indică țara de origine a bunurilor.
                        Referința DSCI de origine: se indică referința DSCI pentru transportul din care provine numărul relevant de cutii de produse.
                        Informațiile din această rubrică pot fi furnizate, de asemenea, într-un document justificativ care să fie anexat la certificatul oficial. În acest caz, trebuie completată rubrica „Document justificativ”, inclusiv numărul de referință al documentului (documentelor) justificativ(e).

                        Rubrica I.9.

                        Număr total de pachete: se indică numărul de cutii sau de pachete de bunuri. În cazul transporturilor în vrac, această rubrică este opțională.

                        Rubrica I.10.

                        Greutatea netă totală (kg): aceasta este definită ca masa bunurilor propriu-zise, fără containere imediate și fără niciun ambalaj.

                        Rubrica I.11.

                        Data și ora plecării: se indică data și ora la care este programată plecarea mijlocului de transport de la postul de inspecție la frontieră sau de la depozit.

               Partea II: Declarație

            Această parte trebuie completată de un medic veterinar oficial sau de un inspector oficial al autorității competente la postul de inspecție la frontieră sau în depozit.

               Partea III: Confirmarea sosirii transportului

            Această parte trebuie completată de către:

                        —

                        în cazul în care destinația este o navă care părăsește Uniunea, de autoritatea competentă din portul de destinație sau de reprezentantul oficial al comandantului navei;

                        —

                        în cazul în care destinația este o bază militară a NATO/a Statelor Unite situată pe teritoriul Uniunii, de autoritatea competentă responsabilă cu controalele la baza militară a NATO/a Statelor Unite;

                        —

                        în cazul în care destinația este o bază militară a NATO/a Statelor Unite situată într-o țară terță, de autoritatea competentă de la postul de inspecție la frontieră de ieșire.

               (1)  Lista denumirilor țărilor și a elementelor codului este disponibilă la adresa: http://www.iso.org/iso/country_codes/iso-3166-1_decoding_table.htm

               (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).


title: Regulamentul de punere în aplicare (UE) 2019/2129 al Comisiei din 25 noiembrie 2019 de stabilire a unor norme pentru aplicarea uniformă a frecvenței în ceea ce privește controalele de identitate și fizice asupra anumitor transporturi de animale și bunuri care intră în Uniune (Text cu relevanță pentru SEE)

text:
                  12.12.2019

                  RO

                  Jurnalul Oficial al Uniunii Europene

                  L 321/122

         REGULAMENTUL DE PUNERE ÎN APLICARE (UE) 2019/2129 AL COMISIEI
         din 25 noiembrie 2019
         de stabilire a unor norme pentru aplicarea uniformă a frecvenței în ceea ce privește controalele de identitate și fizice asupra anumitor transporturi de animale și bunuri care intră în Uniune
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 54 alineatul (3) primul paragraf literele (a) și (c),
         întrucât:

                     (1)

                     Regulamentul (UE) 2017/625 stabilește norme privind efectuarea controalelor oficiale de către autoritățile competente ale statelor membre asupra animalelor și bunurilor care intră în Uniune în vederea verificării conformității cu legislația Uniunii privind lanțul agroalimentar.

                     (2)

                     Articolul 54 alineatul (3) din Regulamentul (UE) 2017/625 împuternicește Comisia să stabilească norme pentru aplicarea uniformă a frecvenței adecvate pentru controalele de identitate și fizice asupra transporturilor de animale și bunuri din categoriile menționate la articolul 47 alineatul (1) literele (a) și (b) din regulamentul menționat. Prin urmare, frecvența controalelor de identitate și fizice ar trebui stabilită în funcție de riscul prezentat de fiecare animal, bun sau categorie de animale sau de bunuri pentru sănătatea umană, animală sau a plantelor, pentru bunăstarea animalelor sau, în cazul organismelor modificate genetic, și pentru mediu.

                     (3)

                     Pentru a se asigura respectarea în mod uniform a frecvenței controalelor fizice necesare în temeiul prezentului regulament, ar trebui să se prevadă în prezentul regulament utilizarea sistemului de gestionare a informațiilor pentru controalele oficiale (IMSOC) menționat la articolul 131 din Regulamentul (UE) 2017/625 pentru selectarea transporturilor pentru controale fizice.

                     (4)

                     Frecvența stabilită în conformitate cu prezentul regulament ar trebui să se aplice animalelor și bunurilor menționate la articolul 47 alineatul (1) literele (a) și (b) din Regulamentul (UE) 2017/625, care sunt destinate introducerii pe piață. Cu toate acestea, frecvența controalelor fizice efectuate la punctele de control la frontieră pentru a se verifica conformitatea cu Regulamentul (UE) 2018/848 al Parlamentului European și al Consiliului (2) ar trebui stabilită în conformitate cu articolul 45 alineatul (5) din respectivul regulament.

                     (5)

                     Directiva 91/496/CEE a Consiliului (3) stabilește normele de reglementare a organizării controalelor sanitar-veterinare ale animalelor care intră în Uniune din țări terțe. Articolul 4 din directiva menționată prevede că fiecare transport de animale ar trebui să facă obiectul unor controale de identitate și al unor controale fizice.

                     (6)

                     Directiva 91/496/CEE este abrogată prin Regulamentul (UE) 2017/625 cu efect de la 14 decembrie 2019. Având în vedere riscul prezentat de anumite categorii de animale pentru sănătatea umană sau animală și pentru bunăstarea animalelor, frecvența controalelor de identitate și fizice stabilită în Directiva 91/496/CEE sau conformă cu această directivă ar trebui să continue să se aplice animalelor care intră în Uniune din țări terțe.

                     (7)

                     Pentru a se asigura eficacitatea controalelor oficiale, controalele de identitate și controalele fizice ar trebui efectuate în așa fel încât operatorul responsabil de transport să nu poată prevedea dacă un anumit transport va fi supus controalelor fizice.

                     (8)

                     Articolul 3 din Regulamentul de punere în aplicare (UE) 2019/2130 al Comisiei (4) stabilește norme detaliate privind controalele de identitate pentru bunurile menționate la articolul 47 alineatul (1) litera (b) din Regulamentul (UE) 2017/625, în funcție de situația în care transportul face sau nu obiectul controalelor fizice.

                     (9)

                     Criteriile de referință utilizate pentru a stabili frecvența de referință a controalelor de identitate și fizice efectuate asupra produselor de origine animală, a materialelor germinative, a subproduselor de origine animală, a produselor derivate, a fânului și a paielor și a produselor compuse, ar trebui stabilită ținând seama de informațiile privind riscurile asociate categoriilor de animale sau de bunuri și de evaluările științifice disponibile.

                     (10)

                     Pe baza informațiilor colectate de Comisie în conformitate cu articolul 125 alineatul (1) din Regulamentul (UE) 2017/625 cu privire la rezultatele controalelor efectuate de experții Comisiei în țări terțe în conformitate cu articolul 120 alineatul (1) din regulamentul respectiv și pe baza informațiilor colectate prin intermediul IMSOC, ar trebui să fie posibilă modificarea frecvenței controalelor fizice care rezultă din criteriile de referință.

                     (11)

                     Pentru a asigura eficiența controalelor oficiale, frecvența stabilită în conformitate cu prezentul regulament ar trebui pusă la dispoziție prin intermediul IMSOC.

                     (12)

                     În ceea ce privește acele țări terțe cu care Uniunea a încheiat acorduri veterinare de echivalență, este oportun să se reducă frecvența controalelor fizice pentru anumite produse, având în vedere, inter alia, aplicarea, în cazul unei boli animale, a principiului regionalizării și a altor principii veterinare. Prin urmare, frecvența controalelor fizice specificată în aceste acorduri veterinare ar trebui să se aplice în sensul prezentului regulament.

                     (13)

                     Decizia 94/360/CE a Comisiei (5) stabilește frecvența redusă a controalelor fizice care se aplică anumitor categorii de bunuri supuse controalelor sanitar-veterinare. Întrucât prezentul regulament stabilește dispoziții în domeniile reglementate de Decizia 94/360/CE, această decizie ar trebui abrogată cu efect din data specificată în prezentul regulament.

                     (14)

                     Regulamentul (UE) 2017/625 se aplică de la 14 decembrie 2019. Prin urmare, normele prevăzute în prezentul regulament ar trebui să se aplice, de asemenea, de la data respectivă.

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Obiect și domeniu de aplicare
            Prezentul regulament stabilește norme privind aplicarea uniformă a frecvenței adecvate a controalelor de identitate și fizice asupra transporturilor de animale și de bunuri menționate la articolul 47 alineatul (1) literele (a) și (b) din Regulamentul (UE) 2017/625, care sunt destinate introducerii pe piață.

            Articolul 2
            Definiții
            În sensul prezentului regulament:

                        1.

                        „frecvență” înseamnă procentul minim de transporturi de animale și de bunuri menționate la articolul 1, determinat în conformitate cu prezentul regulament, raportat la numărul de transporturi care au sosit la postul de inspecție la frontieră în cursul unei perioade identificate, pentru care autoritățile competente efectuează controale de identitate și fizice;

                        2.

                        „IMSOC” înseamnă sistemul de gestionare a informațiilor pentru controalele oficiale menționat la articolul 131 din Regulamentul (UE) 2017/625.

            Articolul 3
            Selecția transporturilor în vederea controalelor fizice

               (1)   Autoritățile competente selectează transporturile în vederea efectuării controalelor fizice în conformitate cu procedura următoare:

                           (a)

                           o selecție aleatorie a unui transport este generată în mod automat de IMSOC;

                           (b)

                           autoritățile competente pot decide să selecteze transportul generat în conformitate cu litera (a) sau să selecteze un transport diferit de aceeași categorie de bunuri și cu aceeași origine a bunurilor.

               (2)   Pentru fiecare transport selectat pentru controale fizice în conformitate cu alineatul (1) al prezentului articol, autoritățile competente efectuează controale de identitate, astfel cum sunt prevăzute la articolul 3 alineatul (1) din Regulamentul de punere în aplicare (UE) 2019/2130.

            Articolul 4
            Frecvența controalelor de identitate și fizice

               (1)   Autoritățile competente efectuează controale de identitate și fizice asupra transporturilor de animale, de produse de origine animală, de materiale germinative, de subproduse de origine animală, de produse derivate, de fân și paie și de produse compuse, cu frecvența stabilită în conformitate cu articolul 5.

               (2)   În ceea ce privește țările terțe enumerate în anexa II cu care Uniunea a încheiat acorduri de echivalență, controalele fizice se efectuează cu frecvența stabilită de aceste acorduri.

            Articolul 5
            Determinarea și modificarea frecvenței controalelor de identitate și fizice efectuate asupra animalelor, a produselor de origine animală, a materialelor germinative, a subproduselor de origine animală, a produselor derivate, a fânului și a paielor și a produselor compuse

               (1)   Frecvența de referință a controalelor de identitate și a controalelor fizice ale transporturilor de animale și de bunuri menționate la articolul 1 este stabilită în anexa I la prezentul regulament, pe baza evaluărilor științifice și a informațiilor menționate la articolul 54 alineatul (3) primul paragraf litera (a) punctele (v) și (vi) din Regulamentul (UE) 2017/625.

               (2)   Frecvența controalelor fizice asupra unor bunuri specifice dintr-o anumită țară terță poate fi mărită atunci când se identifică deficiențe grave pe baza:

                           (a)

                           informațiilor colectate de Comisie în conformitate cu articolul 125 alineatul (1) din Regulamentul (UE) 2017/625; sau

                           (b)

                           a rezultatului controalelor efectuate de experții Comisiei în conformitate cu articolul 120 alineatul (1) din Regulamentul (UE) 2017/625.
                           În acest caz, frecvența determinată în conformitate cu alineatul (1) este mărită, fiind înlocuită cu frecvența de referință imediat superioară stabilită în anexa I, sau cu frecvența de 50 % în cazul în care frecvența aplicabilă categoriei specifice de bunuri este de 30 %.

               (3)   Frecvența controalelor fizice se mărește de la frecvența de referință stabilită în conformitate cu alineatul (1) la frecvența de referință imediat superioară stabilită în anexa I, sau la o frecvență de 50 % în cazul în care frecvența aplicabilă categoriei specifice de bunuri este de 30 %, dacă datele și informațiile colectate prin intermediul IMSOC indică, pentru anumite bunuri dintr-o anumită țară terță, un nivel de neconformitate în ceea ce privește controalele fizice efectuate în ultimele 12 luni, pentru respectiva categorie de bunuri, care depășește cu 30 % rata medie de neconformitate pentru aceeași categorie de bunuri provenite din toate țările terțe.

               (4)   În cazul în care criteriile menționate la alineatul (2) sau la alineatul (3) nu mai sunt îndeplinite, frecvența se reduce, fiind înlocuită cu frecvența de referință stabilită în anexa I.

               (5)   Comisia pune la dispoziția autorităților competente și a operatorilor, prin intermediul IMSOC, frecvența stabilită în conformitate cu prezentul articol.

            Articolul 6
            Abrogări
            Decizia 94/360/CE se abrogă cu efect de la 14 decembrie 2019.

            Articolul 7
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Acesta se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 95, 7.4.2017, p. 1.

            (2)  Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (JO L 150, 14.6.2018, p. 1).

            (3)  Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (JO L 268, 24.9.1991, p. 56).

            (4)  Regulamentul de punere în aplicare (UE) 2019/2130 al Comisiei din 25 noiembrie 2019 de stabilire a normelor detaliate privind operațiunile care urmează să fie efectuate în timpul și în urma controalelor documentare, de identitate și fizice asupra animalelor și mărfurilor care fac obiectul controalelor oficiale la posturile de inspecție la frontieră (a se vedea pagina 128 din prezentul Jurnal Oficial).

            (5)  Decizia 94/360/CE a Comisiei din 20 mai 1994 privind frecvența redusă a controalelor fizice care se aplică anumitor loturi de produse importate și care provin din țări terțe, în conformitate cu Directiva 90/675/CEE a Consiliului (JO L 158, 25.6.1994, p. 41).

            ANEXA I

               Criterii de referință pentru determinarea frecvenței de referință a controalelor de identitate și fizice efectuate asupra transporturilor de animale, de produse de origine animală, de materiale germinative, de subproduse de origine animală, de produse derivate, de fân și de paie și de produse compuse

                           Criterii de referință pentru determinarea frecvenței de referință a controalelor de identitate și a controalelor fizice

                           Frecvența de referință care se aplică

                           Categoria de risc

                              Categoria de animale sau bunuri (*)

                           controalelor de identitate

                           controalelor fizice

                           I

                        Animale

                           100 %

                           100 %

                           II

                                    —

                                    — Carne tocată, carne separată mecanic și preparate din carne destinate consumului uman

                                    —

                                    — Carne de pasăre pentru consum uman

                                    —

                                    — Carne de iepure, carne de vânat și produse din aceste tipuri de carne pentru consum uman

                                    —

                                    — Ouă pentru consum uman

                                    —

                                    — Produse din ouă pentru consum uman, păstrate la temperaturi de congelare sau de refrigerare

                                    —

                                    — Lapte pentru consum uman

                                    —

                                    — Produse lactate și produse pe bază de colostru pentru consum uman, păstrate la temperaturi de congelare sau de refrigerare

                                    —

                                    — Produse pescărești din acvacultură și moluște bivalve pentru consum uman, care nu sunt ambalate în recipiente închise ermetic, destinate să le asigure stabilitatea la temperatura ambiantă

                                    —

                                    — Subproduse de origine animală și produse derivate pentru hrănirea animalelor de fermă

                           100 %

                           30 %

                           III

                                    —

                                    — Carne, alta decât carnea menționată în categoria II, și produse derivate din astfel de carne, pentru consum uman

                                    —

                                    — Grăsimi topite de origine animală și jumări pentru consum uman

                                    —

                                    — Produse din carne de pasăre pentru consum uman

                                    —

                                    — Ouă pentru consum uman, altele decât cele menționate în categoria II

                                    —

                                    — Produse lactate și produse pe bază de colostru pentru consum uman, altele decât cele menționate în categoria II

                                    —

                                    — Produse pescărești, altele decât cele menționate în categoria II

                                    —

                                    — Miere și alte produse apicole pentru consum uman

                                    —

                                    — Produse compuse

                                    —

                                    — Ouă pentru incubație

                                    —

                                    — Îngrășăminte organice și amelioratori de sol organici, derivați din subproduse de origine animală

                                    —

                                    — Pulpe de broască și melci pentru consum uman

                                    —

                                    — Insecte pentru consum uman

                           100 %

                           15 %

                           IV

                                    —

                                    — Gelatină și colagen pentru consum uman

                                    —

                                    — Intestine

                                    —

                                    — Material seminal și embrioni

                                    —

                                    — Subproduse de origine animală și produse derivate, altele decât cele menționate în categoriile II și III

                           100 %

                           5 %

                           V

                                    —

                                    — Produse înalt rafinate pentru consum uman

                                    —

                                    — Fân și paie

                                    —

                                    — Alte bunuri decât cele menționate în categoria II, categoria III și categoria IV

                           100 %

                           1 %

               (*1)  Frecvența controalelor fizice efectuate asupra transporturilor de probe comerciale trebuie să fie în conformitate cu descrierea categoriilor de bunuri prevăzută în prezenta anexă.

            ANEXA II

               Lista anumitor țări terțe menționate la articolul 4 alineatul (2) și frecvențele controalelor fizice

            1.   Noua Zeelandă

            În cazul Noii Zeelande, frecvențele sunt cele prevăzute în acordul sub forma unui schimb de scrisori aprobat prin Decizia 97/132/CE a Consiliului (1), referitor la aplicarea provizorie a Acordului dintre Comunitatea Europeană și Noua Zeelandă privind măsurile sanitare aplicabile în comerțul cu animale vii și produse de origine animală.
            2.   Canada

            În cazul Canadei, frecvențele sunt cele prevăzute în anexa VIII la acordul aprobat prin Decizia 1999/201/CE a Consiliului (2).
            3.   Chile

            În cazul Republicii Chile, frecvențele sunt cele prevăzute în Acordul privind măsurile sanitare, fitosanitare și bunăstarea animalelor aplicabile comerțului cu animale și produse animale, plante, produse vegetale și alte mărfuri din anexa IV la Acordul de asociere, care a fost aprobat prin Decizia 2002/979/CE a Consiliului (3).

               (1)  Decizia 97/132/CE a Consiliului din 17 decembrie 1996 privind încheierea Acordului dintre Comunitatea Europeană și Noua Zeelandă privind măsurile sanitare aplicabile în comerțul cu animale vii și produse de origine animală (JO L 57, 26.2.1997, p. 4).

               (2)  Decizia 1999/201/CE a Consiliului din 14 decembrie 1998 privind încheierea Acordului dintre Comunitatea Europeană și Guvernul Canadei cu privire la măsurile sanitare pentru protecția sănătății publice și animale în comerțul cu animale vii și produse de origine animală (JO L 71, 18.3.1999, p. 1).

               (3)  Decizia 2002/979/CE a Consiliului din 18 noiembrie 2002 privind semnarea și aplicarea provizorie a anumitor dispoziții ale unui Acord de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (JO L 352, 30.12.2002, p. 1).


title: Regulamentul de punere în aplicare (UE) 2019/2171 al Comisiei din 17 decembrie 2019 de deschidere a unei anchete privind o eventuală eludare a măsurilor antidumping instituite prin Regulamentul de punere în aplicare (UE) 2019/1267 la importurile de electrozi din tungsten originari din Republica Populară Chineză prin importuri de electrozi din tungsten din India, Laos și Thailanda, declarați sau nu ca fiind originari din India, Laos și Thailanda, și de supunere a acestor importuri la înregistrare

text:
                  19.12.2019

                  RO

                  Jurnalul Oficial al Uniunii Europene

                  L 329/86

         REGULAMENTUL DE PUNERE ÎN APLICARE (UE) 2019/2171 AL COMISIEI
         din 17 decembrie 2019
         de deschidere a unei anchete privind o eventuală eludare a măsurilor antidumping instituite prin Regulamentul de punere în aplicare (UE) 2019/1267 la importurile de electrozi din tungsten originari din Republica Populară Chineză prin importuri de electrozi din tungsten din India, Laos și Thailanda, declarați sau nu ca fiind originari din India, Laos și Thailanda, și de supunere a acestor importuri la înregistrare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 13 alineatul (3) și articolul 14 alineatul (5),
         după informarea statelor membre,
         întrucât:
         A.   ANCHETA DIN OFICIU

                     (1)

                     Comisia Europeană (denumită în continuare „Comisia”) a decis, din proprie inițiativă, în temeiul articolului 13 alineatul (3) și al articolului 14 alineatul (5) din regulamentul de bază, să ancheteze posibila eludare a măsurilor antidumping instituite la importurile de electrozi din tungsten originari din Republica Populară Chineză și să supună aceste importuri la înregistrare.

               B.   PRODUS

                     (2)

                     Produsul care face obiectul unei posibile eludări este reprezentat de electrozii de sudură din tungsten, inclusiv bare și tije din tungsten pentru electrozi de sudură, cu un conținut de tungsten, în greutate, mai mare sau egal cu 94 %, altele decât cele obținute numai prin sinterizare, tăiate la lungime sau nu, încadrați la data intrării în vigoare a Regulamentului de punere în aplicare (UE) 2019/1267 al Comisiei (2) la codurile NC ex 8101 99 10 și ex 8515 90 80 (coduri TARIC 8101991010 și 8515908010), originari din Republica Populară Chineză (denumit în continuare „produsul în cauză”). Acesta este produsul căruia i se aplică măsurile aflate în prezent în vigoare.

                     (3)

                     Produsul care face obiectul anchetei este același cu cel descris în considerentul anterior, dar expediat din India, Laos și Thailanda, indiferent dacă este declarat sau nu ca fiind originar din India, Laos și Thailanda, încadrat în prezent la aceleași coduri NC ca și produsul în cauză („produsul care face obiectul anchetei”).

               C.   MĂSURILE EXISTENTE

                     (4)

                     Măsurile în prezent în vigoare și posibil eludate sunt măsurile antidumping instituite prin Regulamentul de punere în aplicare (UE) 2019/1267 („măsurile existente”).

               D.   MOTIVELE

                     (5)

                     Comisia dispune de suficiente elemente de probă care indică faptul că măsurile antidumping existente aplicate importurilor de produs în cauză originar din Republica Populară Chineză sunt eludate prin importurile de produs care face obiectul anchetei.

                     (6)

                     Elementele de probă aflate la dispoziția Comisiei sunt următoarele:

                     (7)

                     Datele raportate Comisiei de către statele membre cu privire la importurile de produse care fac obiectul anchetei și al măsurilor prevăzute la articolul 14 alineatul (6) din regulamentul de bază indică, cu titlu preliminar, că a avut loc o modificare semnificativă în configurația schimburilor comerciale implicând exporturi din Republica Populară Chineză și India, Laos și Thailanda în Uniune, în urma instituirii măsurilor asupra produsului în cauză. Această modificare pare să nu aibă un alt motiv sau o altă justificare economică decât instituirea taxei.

                     (8)

                     Modificarea respectivă pare a rezulta din transbordarea produsului în cauză originar din Republica Populară Chineză via India, Laos și Thailanda către Uniune. Comisia se află în posesia unor elemente de probă suficiente care să demonstreze că nu există instalații de producere a electrozilor de tungsten în niciuna dintre aceste țări.

                     (9)

                     În plus, Comisia are suficiente elemente de probă la dispoziția sa pentru a stabili faptul că efectele corective ale măsurilor antidumping existente vizând produsul în cauză sunt subminate, atât în ceea ce privește cantitatea, cât și prețul. Importurile de produs în cauză par să fi fost înlocuite de volume semnificative de importuri de produs care face obiectul anchetei. În plus, există suficiente elemente de probă care indică faptul că importurile de produs care face obiectul anchetei se realizează la prețuri inferioare prețului neprejudiciabil stabilit în cadrul anchetei care a condus la instituirea măsurilor existente.

                     (10)

                     În sfârșit, Comisia a obținut suficiente elemente de probă pentru a conchide că prețurile produsului care face obiectul anchetei reprezintă practici de dumping în comparație cu valoarea normală stabilită anterior pentru produsul în cauză.

                     (11)

                     Dacă, în cadrul anchetei, sunt constatate practici de eludare via India, Laos și Thailanda reglementate de articolul 13 din regulamentul de bază, altele decât transbordarea, acestea ar putea, de asemenea, să facă obiectul anchetei.

               E.   PROCEDURĂ

                     (12)

                     Ținând cont de cele menționate mai sus, Comisia a concluzionat că există suficiente elemente de probă pentru a justifica deschiderea unei anchete în temeiul articolului 13 alineatul (3) din regulamentul de bază și pentru a înregistra importurile de produs care face obiectul anchetei, în conformitate cu articolul 14 alineatul (5) din regulamentul de bază.

                     (13)

                     În vederea obținerii informațiilor necesare pentru prezenta anchetă, toate părțile interesate ar trebui să contacteze Comisia în cel mai scurt timp, dar nu mai târziu de termenul stabilit la articolul 3 alineatul (2) din prezentul regulament. Termenul-limită stabilit la articolul 3 alineatul (2) din prezentul regulament se aplică tuturor părților interesate. Dacă este cazul, se pot solicita informații și industriei din Uniune.

                     (14)

                     Autoritățile din India, Laos, Thailanda și Republica Populară Chineză vor fi informate cu privire la deschiderea anchetei.

               (a)   Colectarea informațiilor și desfășurarea audierilor

                     (15)

                     Toate părțile interesate, inclusiv industria din Uniune, importatorii și orice asociație relevantă sunt invitați să își prezinte în scris punctele de vedere și să furnizeze elemente de probă în sprijinul acestora, cu condiția ca acestea să fie transmise în termenul prevăzut la articolul 3 alineatul (2) din prezentul regulament. În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.

               (b)   Scutirea importurilor de la înregistrare sau de la aplicarea măsurilor și chestionare

                     (16)

                     În conformitate cu articolul 13 alineatul (4) din regulamentul de bază, importurile de produs care face obiectul anchetei pot fi scutite de la înregistrare sau de la măsuri în cazul în care acestea nu constituie o eludare.

                     (17)

                     Având în vedere faptul că eventuala eludare a măsurilor are loc în afara Uniunii, se pot acorda scutiri, în conformitate cu articolul 13 alineatul (4) din regulamentul de bază, producătorilor produsului care face obiectul anchetei din India, Laos și Thailanda, care pot demonstra că nu sunt implicați în practici de eludare, astfel cum sunt definite la articolul 13 alineatul (1) și la articolul 13 alineatul (2) din regulamentul de bază. Producătorii, dacă există, care doresc să obțină o scutire ar trebui să se facă cunoscuți în termenul prevăzut la articolul 3 alineatul (1) din prezentul regulament. Un chestionar este inclus în dosarul destinat consultării de către părțile interesate și este disponibil pe site-ul DG Comerț: http://trade.ec.europa.eu/tdi/case_details.cfm?id=2427, care trebuie trimis în termenul indicat la articolul 3 alineatul (2) din prezentul regulament.

               F.   ÎNREGISTRARE

                     (18)

                     În temeiul articolului 14 alineatul (5) din regulamentul de bază, importurile produsului care face obiectul anchetei se înregistrează pentru a se asigura că, în cazul în care ancheta ar stabili existența unei eludări, va fi posibil să se perceapă taxe antidumping de o valoare corespunzătoare, cu efect de la data la care a fost impusă înregistrarea unor astfel de importuri.

               G.   TERMENE

                     (19)

                     În vederea unei bune administrări, ar trebui să se stabilească termene până la care:

                                 —

                                 părțile interesate să se facă cunoscute Comisiei, să prezinte acesteia în scris punctele lor de vedere sau orice informații care trebuie să fie luate în considerare pe parcursul anchetei;

                                 —

                                 producătorii din India, Laos și Thailanda să solicite scutiri de la înregistrarea importurilor sau de la măsuri;

                                 —

                                 părțile interesate pot să solicite în scris audierea lor de către Comisie.

                     (20)

                     Trebuie evidențiat faptul că părțile nu își pot exercita drepturile procedurale enunțate în regulamentul de bază decât în cazul în care s-au făcut cunoscute în termenele indicate la articolul 3 din prezentul regulament.

               H.   LIPSA COOPERĂRII

                     (21)

                     Dacă o parte interesată refuză accesul la informațiile necesare sau nu le furnizează în termenul prevăzut sau dacă obstrucționează în mod semnificativ ancheta, se pot stabili, pe baza datelor disponibile, concluzii pozitive sau negative, în conformitate cu articolul 18 din regulamentul de bază.

                     (22)

                     În cazul în care se constată că o parte interesată a furnizat informații false sau înșelătoare, acestea nu sunt luate în considerare și se pot utiliza datele disponibile în conformitate cu articolul 18 din regulamentul de bază.

                     (23)

                     Dacă o parte interesată nu cooperează sau cooperează doar parțial și, în consecință, constatările se bazează pe datele disponibile, în conformitate cu articolul 18 din regulamentul de bază, rezultatul ar putea fi mai puțin favorabil respectivei părți decât dacă aceasta ar fi cooperat.

               I.   CALENDARUL ANCHETEI

                     (24)

                     În conformitate cu articolul 13 alineatul (3) din Regulamentul de bază, ancheta se va încheia în termen de nouă luni de la data intrării în vigoare a prezentului regulament.

               J.   PRELUCRAREA DATELOR CU CARACTER PERSONAL

                     (25)

                     Se menționează faptul că toate datele cu caracter personal colectate pe parcursul prezentei anchete vor fi prelucrate în conformitate cu Regulamentul (UE) 2018/1725 al Parlamentului European și al Consiliului (3).

               K.   CONSILIERUL-AUDITOR

                     (27)

                     Părțile interesate pot solicita intervenția consilierului-auditor pentru proceduri comerciale. Consilierul-auditor examinează cererile de acces la dosar, litigiile privind confidențialitatea documentelor, cererile de prelungire a termenelor și orice alte cereri privind drepturile la apărare ale părților interesate și ale terților, care ar putea să apară în cursul procedurii.

                     (28)

                     Consilierul-auditor poate organiza audieri și poate media între partea sau părțile interesate și serviciile Comisiei, pentru a asigura respectarea deplină a drepturilor la apărare ale părților interesate. Cererile de audiere adresate consilierului-auditor trebuie formulate în scris și trebuie să precizeze motivele pe care se bazează. Consilierul-auditor va examina motivația care stă la baza cererilor. Aceste audieri ar trebui să aibă loc doar dacă problemele nu au fost soluționate împreună cu serviciile Comisiei în timp util.

                     (29)

                     Orice cerere trebuie să fie transmisă în timp util și cu promptitudine, pentru a nu se periclita buna desfășurare a procedurii. În acest sens, părțile interesate trebuie să solicite intervenția consilierului-auditor în cel mai scurt timp posibil de la apariția evenimentului care justifică o astfel de intervenție. În principiu, calendarul stabilit la punctul 5.7 pentru a solicita audieri cu serviciile Comisiei se aplică mutatis mutandis cererilor de audiere adresate consilierului-auditor. Atunci când cererile de audiere sunt transmise în afara termenelor prevăzute, consilierul-auditor va examina totodată motivele întârzierii, natura problemelor semnalate și impactul pe care aceste probleme îl au asupra drepturilor la apărare, ținând cont în mod corespunzător de interesele de a se asigura o bună administrare și de a se finaliza ancheta la timp.

                     (30)

                     Pentru mai multe informații și date de contact, părțile interesate pot consulta paginile dedicate consilierului-auditor de pe site-ul de internet al DG Comerț: http://ec.europa.eu/trade/trade-policy-and-you/contacts/hearing-officer,

               ADOPTĂ PREZENTUL REGULAMENT:

            Articolul 1
            Se deschide o anchetă în temeiul articolului 13 alineatul (3) din Regulamentul (UE) 2016/1036, pentru a se stabili dacă importurile în Uniune de electrozi de sudură din tungsten, inclusiv bare și tije din tungsten pentru electrozi de sudură, cu un conținut de tungsten, în greutate, mai mare sau egal cu 94 %, altele decât cele obținute numai prin sinterizare, tăiate la lungime sau nu, care se încadrează în prezent la codurile NC ex 8101 99 10 și ex 8515 90 80 (codurile TARIC 8101991011, 8101991012, 8101991013 și 8515908011, 8515908012 și 8515908013) expediați din India, Laos și Thailanda, indiferent dacă au fost sau nu declarați ca fiind originari din India, Laos și Thailanda, eludează măsurile instituite prin Regulamentul de punere în aplicare (UE) 2019/1267.

            Articolul 2

               (1)   În temeiul articolului 13 alineatul (3) și al articolului 14 alineatul (5) din Regulamentul (UE) 2016/1036, autoritățile vamale ale statelor membre iau măsurile corespunzătoare pentru a înregistra importurile în Uniune identificate la articolul 1 din prezentul regulament.

               (2)   Înregistrarea expiră după nouă luni de la data intrării în vigoare a prezentului regulament.

               (3)   Comisia poate să invite autoritățile vamale să înceteze înregistrarea importurilor în Uniune de produse fabricate de producătorii/exportatorii care au solicitat o scutire de la înregistrare și cu privire la care s-a constatat că îndeplinesc condițiile pentru acordarea unei scutiri.

            Articolul 3

               (1)   Părțile interesate trebuie să se facă cunoscute contactând Comisia în termen de 15 zile de la data intrării în vigoare a regulamentului.

               (2)   Pentru ca demersurile părților interesate să fie luate în considerare în cursul anchetei, acestea trebuie să își prezinte în scris punctele de vedere și să transmită răspunsurile la chestionare, în cazul în care se solicită o scutire de la înregistrarea importurilor sau de la măsuri, sau orice alte informații în termen de 37 de zile de la data publicării prezentului regulament în Jurnalul Oficial al Uniunii Europene, cu excepția cazului în care se prevede altfel.

               (3)   În plus, părțile interesate pot solicita să fie audiate de către Comisie în același termen de 37 de zile.

               (4)   Informațiile transmise Comisiei în scopul desfășurării anchetelor de apărare comercială trebuie să nu fie protejate prin drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială; și (b) să furnizeze informațiile și/sau datele părților interesate de prezenta anchetă sub o formă care să le permită să își exercite drepturile la apărare.

               (5)   Toate informațiile scrise, inclusiv cele solicitate prin prezentul regulament, chestionarele completate și corespondența părților interesate, furnizate cu titlu confidențial, poartă mențiunea „Limited” (4) (acces limitat). Părțile care transmit informații pe parcursul prezentei anchete sunt invitate să ofere motive pentru solicitarea unui tratament confidențial.

               (6)   Părțile interesate care transmit informații cu mențiunea „Limited” trebuie să furnizeze rezumate cu caracter neconfidențial ale acestora, în temeiul articolului 19 alineatul (2) din Regulamentul (UE) 2016/1036, care vor purta mențiunea „For inspection by interested parties” („versiune destinată consultării de către părțile interesate”). Rezumatele respective trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial.

               (7)   Dacă o parte care furnizează informații confidențiale nu prezintă motive întemeiate pentru solicitarea tratamentului confidențial sau nu pune la dispoziție un rezumat neconfidențial al acestora în formatul și de calitatea solicitate, Comisia poate să nu ia în considerare respectivele informații, cu excepția cazului în care se poate demonstra în mod convingător, utilizând surse adecvate, că informațiile sunt corecte.

               (8)   Părțile interesate sunt invitate să prezinte toate documentele și cererile prin intermediul TRON.tdi (https://webgate.ec.europa.eu/tron/TDI), inclusiv împuternicirile și fișele certificatelor scanate.
               Pentru a avea acces la TRON.tdi, părțile interesate au nevoie de un cont EU Login. Instrucțiuni complete cu privire la modul de înregistrare și de utilizare a TRON.tdi sunt disponibile la adresa: https://webgate.ec.europa.eu/tron/resources/documents/gettingStarted.pdf.
               Prin utilizarea TRON.tdi sau a e-mailului, părțile interesate își exprimă acordul cu privire la normele aplicabile transmiterii pe cale electronică a informațiilor conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul Direcției Generale Comerț: https://trade.ec.europa.eu/doclib/docs/2014/june/tradoc_152581.pdf.
               Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională care este verificată zilnic. După furnizarea datelor de contact, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau cu excepția cazului în care natura documentului care trebuie trimis impune utilizarea unei scrisori recomandate. Pentru mai multe reguli și informații privind corespondența cu Comisia, inclusiv principiile aplicabile comunicărilor prin e-mail, părțile interesate sunt invitate să consulte instrucțiunile sus-menționate privind comunicarea cu părțile interesate.
               Adresa Comisiei pentru corespondență este următoarea:

                           Comisia Europeană

                           Direcția Generală Comerț

                           Direcția H

                           Birou: CHAR 04/039

                           1049 Bruxelles

                           BELGIA

                     TRON.tdi: https://webgate.ec.europa.eu/tron/tdi
               E-mail: TRADE-R710@ec.europa.eu

            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 decembrie 2019.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 21.

            (2)  Regulamentul de punere în aplicare (UE) 2019/1267 al Comisiei din 26 iulie 2019 de instituire a unei taxe antidumping definitive la importurile de electrozi din tungsten originari din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 (JO L 200, 29.7.2019, p. 4).

            (3)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE, JO L 295, 21.11.2018, p. 39.

            (4)  Un document cu mențiunea „Limited” este un document considerat confidențial în temeiul articolului 19 din regulamentul de bază și al articolului 6 din Acordul OMC privind punerea în aplicare a articolului VI din GATT 1994 (acordul antidumping). De asemenea, acest document este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).


title: Regulamentul de punere în aplicare (UE) 2018/1685 al Comisiei din 8 noiembrie 2018 privind condițiile uniforme de transmitere a seriilor de timp pentru noua împărțire regională în temeiul Regulamentului (CE) nr. 1059/2003

text:
                  9.11.2018

                  RO

                  Jurnalul Oficial al Uniunii Europene

                  L 279/33

         REGULAMENTUL DE PUNERE ÎN APLICARE (UE) 2018/1685 AL COMISIEI
         din 8 noiembrie 2018
         privind condițiile uniforme de transmitere a seriilor de timp pentru noua împărțire regională în temeiul Regulamentului (CE) nr. 1059/2003
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS) (1), în special articolul 5 alineatul (5),
         întrucât:

                     (1)

                     Regulamentul (CE) nr. 1059/2003 prevede cadrul juridic al nomenclatorului regional pentru a permite colectarea, elaborarea și diseminarea statisticilor regionale armonizate în Uniune.

                     (2)

                     Comisia a modificat nomenclatorul comun al unităților teritoriale de statistică (NUTS) prin Regulamentul (UE) 2016/2066 (2), cu efect de la 1 ianuarie 2018.

                     (3)

                     Măsurile prevăzute în prezentul regulament sunt conforme cu avizul Comitetului Sistemului Statistic European,

               ADOPTĂ PREZENTUL REGULAMENT:

            Articolul 1
            Statele membre transmit Comisiei seriile de timp pentru noua împărțire regională în conformitate cu anexa.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 noiembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 154, 21.6.2003, p. 1 astfel cum a fost modificat ultima dată prin Regulamentul (UE) 2017/2391 (JO L 350, 29.12.2017, p. 1).

            (2)  Regulamentul (UE) 2016/2066 al Comisiei din 21 noiembrie 2016 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) (JO L 322, 29.11.2016, p. 1).

            ANEXĂ

               Primul an de transmitere pentru fiecare domeniu statistic

                        Domeniu

                        Nivel 2 NUTS

                        Nivel 3 NUTS

                        Agricultură

                        2013

                        Demografie – populație, nașteri, decese

                        1990 (1)

                        1990 (1)

                        Piața forței de muncă - ocuparea forței de muncă, șomaj

                        2013

                        2013 (2)

                        Învățământ

                        2013

                        Mediu – instalații de tratare a deșeurilor

                        2014

                        Sănătate – cauze de deces

                        1997 (3)

                        Sănătate – infrastructuri

                        1996 (2)

                        Sănătate – pacienți

                        2003 (2)

                        Societatea informațională

                        2013 (2)

                        Conturi economice regionale: conturile gospodăriilor

                        2000

                        Conturi economice regionale – conturile regionale

                        2000

                        2000

                        Știință și tehnologie – cheltuieli pentru cercetare și dezvoltare și personal

                        2015

                        Turism

                        2015

               (1)  Transmiterea nu este obligatorie pentru anii de referință 1990-2012.

               (2)  Transmiterea nu este obligatorie.

               (3)  Transmiterea nu este obligatorie pentru anii de referință 1997-2011.


title: Regulamentul de punere în aplicare (UE) 2018/1686 al Comisiei din 8 noiembrie 2018 privind prețul minim de vânzare pentru laptele praf degresat pentru a douăzeci și șaptea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
                  9.11.2018

                  RO

                  Jurnalul Oficial al Uniunii Europene

                  L 279/35

         REGULAMENTUL DE PUNERE ÎN APLICARE (UE) 2018/1686 AL COMISIEI
         din 8 noiembrie 2018
         privind prețul minim de vânzare pentru laptele praf degresat pentru a douăzeci și șaptea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
         având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
         întrucât:

                     (1)

                     Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

                     (2)

                     Având în vedere ofertele primite pentru a douăzeci și șaptea invitație parțială de participare la licitație, este necesar să se stabilească un preț minim de vânzare.

                     (3)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            În ceea ce privește a douăzeci și șaptea invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 6 noiembrie 2018, prețul minim de vânzare este 125,10 EUR/100 kg.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 noiembrie 2018.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 206, 30.7.2016, p. 71.

            (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2018/1721 al Comisiei din 12 noiembrie 2018 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Gailtaler Speck” (IGP)]

text:
                  15.11.2018

                  RO

                  Jurnalul Oficial al Uniunii Europene

                  L 287/1

         REGULAMENTUL DE PUNERE ÎN APLICARE (UE) 2018/1721 AL COMISIEI
         din 12 noiembrie 2018
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Gailtaler Speck” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Austriei de aprobare a unei modificări a caietului de sarcini al indicației geografice protejate „Gailtaler Speck”, înregistrată în temeiul Regulamentului (CE) nr. 1241/2002 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Gailtaler Speck” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 noiembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1241/2002 al Comisiei din 10 iulie 2002 de completare a anexei la Regulamentul (CE) nr. 2400/96 privind înscrierea anumitor denumiri în „Registrul denumirilor de origine protejate și al indicațiilor geografice protejate” prevăzut în Regulamentul (CEE) nr. 2081/92 al Consiliului privind protejarea indicațiilor geografice și a denumirilor de origine protejate ale produselor agricole și alimentare (Gailtaler Speck, Morbier, Queso Palmero sau Queso de la Palma, ulei de măsline extra virgin Thrapsano, Turrón de Agramunt sau Torró d'Agramunt) (JO L 181, 11.7.2002, p. 4).

            (3)  JO C 195, 7.6.2018, p. 47.


title: Regulamentul de punere în aplicare (UE) 2018/1963 al Comisiei din 6 decembrie 2018 de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „Monzinger Niederberg” (DOP)

text:
                  13.12.2018

                  RO

                  Jurnalul Oficial al Uniunii Europene

                  L 316/1

         REGULAMENTUL DE PUNERE ÎN APLICARE (UE) 2018/1963 AL COMISIEI
         din 6 decembrie 2018
         de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „Monzinger Niederberg” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     În conformitate cu articolul 97 alineatele (2) și (3) din Regulamentul (UE) nr. 1308/2013, cererea de înregistrare a denumirii „Monzinger Niederberg”, depusă de Germania, a fost examinată de Comisie și publicată în Jurnalul Oficial al Uniunii Europene (2).

                     (2)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (3)

                     În conformitate cu articolul 99 din Regulamentul (UE) nr. 1308/2013, denumirea „Monzinger Niederberg” ar trebui protejată și înscrisă în registrul menționat la articolul 104 din respectivul regulament.

                     (4)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se protejează denumirea „Monzinger Niederberg” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 302, 28.8.2018, p. 6.


title: Regulamentul de punere în aplicare (UE) 2018/1968 al Comisiei din 12 decembrie 2018 de deschidere, pentru anul 2019, a unui contingent tarifar aplicabil importurilor în Uniune de anumite mărfuri originare din Norvegia și rezultate din prelucrarea produselor agricole prevăzute în Regulamentul (UE) nr. 510/2014 al Parlamentului European și al Consiliului

text:
                  13.12.2018

                  RO

                  Jurnalul Oficial al Uniunii Europene

                  L 316/9

         REGULAMENTUL DE PUNERE ÎN APLICARE (UE) 2018/1968 AL COMISIEI
         din 12 decembrie 2018
         de deschidere, pentru anul 2019, a unui contingent tarifar aplicabil importurilor în Uniune de anumite mărfuri originare din Norvegia și rezultate din prelucrarea produselor agricole prevăzute în Regulamentul (UE) nr. 510/2014 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (1), în special articolul 16 alineatul (1) litera (a),
         având în vedere Decizia 2004/859/CE a Consiliului din 25 octombrie 2004 privind încheierea unui acord sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (2), în special articolul 3,
         întrucât:

                     (1)

                     Protocolul nr. 2 la Acordul dintre Comunitatea Economică Europeană și Regatul Norvegiei din 14 mai 1973 (3) (denumit în continuare „Acordul bilateral de liber schimb dintre Comunitatea Economică Europeană și Regatul Norvegiei”) și Protocolul nr. 3 la Acordul privind Spațiul Economic European (denumit în continuare „Acordul privind SEE”) (4) stabilesc regimurile comerciale care se aplică anumitor produse agricole și produse agricole prelucrate între părțile contractante.

                     (2)

                     Protocolul nr. 3 la Acordul privind SEE prevede o taxă vamală zero aplicabilă apelor cu adaos de zahăr sau de alți îndulcitori sau aromatizate, clasificate la codul NC 2202 10 00, precum și altor băuturi nealcoolice care nu conțin produse de la pozițiile 0401-0404 sau grăsimi obținute din produse de la pozițiile 0401-0404, clasificate la codurile NC 2202 91 00 și 2202 99.

                     (3)

                     Taxa vamală zero a Uniunii aplicabilă apelor și celorlalte băuturi în cauză a fost suspendată temporar pentru Norvegia, pentru o perioadă nelimitată, prin Acordul sub forma unui schimb de scrisori între Comunitatea Europeană și Regatul Norvegiei privind Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (5) (denumit în continuare „Acordul sub forma unui schimb de scrisori”). În conformitate cu Acordul sub forma unui schimb de scrisori, importurile scutite de taxe vamale de mărfuri încadrate la codurile NC 2202 10 00, ex 2202 91 00 și ex 2202 99 originare din Norvegia sunt permise numai în limitele unui contingent scutit de taxe vamale. Pentru importurile care depășesc contingentul alocat trebuie achitată o taxă.

                     (4)

                     Regulamentul de punere în aplicare (UE) 2017/2310 al Comisiei (6) a deschis un contingent tarifar, pentru anul 2018, aplicabil importurilor în Uniune de mărfuri clasificate la codurile NC 2202 10 00, ex 2202 91 00 și ex 2202 99 originare din Norvegia.

                     (5)

                     Acordul sub forma unui schimb de scrisori prevede că, în cazul în care contingentul tarifar sus-menționat a fost epuizat până la data de 31 octombrie a anului 2018, contingentul tarifar aplicabil începând cu data de 1 ianuarie a anului următor trebuie să fie majorat cu 10 %. Conform datelor colectate din baza de date vamală „Contingent 2” [gestionarea contingentelor tarifare în conformitate cu Regulamentul de punere în aplicare (UE) 2015/2447 al Comisiei (7)], contingentul anual pentru 2018 pentru anumite ape și băuturi deschis prin Regulamentul de punere în aplicare (UE) 2017/2310 a fost epuizat la 17 septembrie 2018.

                     (6)

                     Prin urmare, ar trebui să se deschidă un contingent tarifar majorat pentru apele și băuturile în cauză pentru perioada 1 ianuarie-31 decembrie 2019. Contingentul anual deschis pentru 2018 prin Regulamentul de punere în aplicare (UE) 2017/2310 a avut un volum de 19,033 milioane de litri. Prin urmare, contingentul pentru 2019 ar trebui deschis pentru un volum cu 10 % mai mare, adică de 20,936 milioane de litri.

                     (7)

                     Contingentul tarifar deschis prin prezentul regulament ar trebui gestionat în conformitate cu normele relevante prevăzute în Regulamentul de punere în aplicare (UE) 2015/2447.

                     (8)

                     Măsurile prevăzute în prezentul regulament sunt conforme cu avizul Comitetului pentru probleme orizontale referitoare la comerțul cu produse agricole prelucrate care nu sunt cuprinse în anexa I,

               ADOPTĂ PREZENTUL REGULAMENT:

            Articolul 1

               (1)   De la 1 ianuarie până la 31 decembrie 2019, contingentul tarifar scutit de taxe vamale prezentat în anexă este deschis pentru mărfurile originare din Norvegia care sunt enumerate în anexa respectivă, în condițiile specificate în aceasta.

               (2)   Regulile de origine stabilite în Protocolul nr. 3 la Acordul dintre Comunitatea Economică Europeană și Regatul Norvegiei din 14 mai 1973 se aplică mărfurilor enumerate în anexa la prezentul regulament.

               (3)   Pentru cantitățile importate care depășesc volumul contingentului prevăzut în anexă, se aplică o taxă preferențială de 0,047 EUR/litru.

            Articolul 2
            Contingentul tarifar scutit de taxe vamale prevăzut la articolul 1 alineatul (1) se gestionează de către Comisie în conformitate cu articolele 49-54 din Regulamentul de punere în aplicare (UE) 2015/2447.

            Articolul 3
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            Se aplică de la 1 ianuarie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 150, 20.5.2014, p. 1.

            (2)  JO L 370, 17.12.2004, p. 70.

            (3)  JO L 171, 27.6.1973, p. 2.

            (4)  JO L 1, 3.1.1994, p. 3.

            (5)  JO L 370, 17.12.2004, p. 72.

            (6)  Regulamentul de punere în aplicare (UE) 2017/2310 al Comisiei din 13 decembrie 2017 de deschidere, pentru anul 2018, a unui contingent tarifar aplicabil importurilor în Uniune de anumite mărfuri originare din Norvegia și rezultate din prelucrarea produselor agricole prevăzute în Regulamentul (UE) nr. 510/2014 al Parlamentului European și al Consiliului (JO L 331, 14.12.2017, p. 36).

            (7)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

            ANEXĂ

               Contingent tarifar scutit de taxe vamale pentru 2019 aplicabil importurilor în Uniune de anumite mărfuri originare din Norvegia

                        Nr. de ordine

                        Cod NC

                        Cod TARIC

                        Descrierea mărfurilor

                        Volumul contingentului

                        09.0709

                        2202 10 00

                                    –

                                    Ape, inclusiv ape minerale și ape gazeificate, care conțin zahăr sau alți îndulcitori sau aromatizate

                        20,936 milioane de litri

                        ex 2202 91 00

                        10

                                    –

                                    Bere fără alcool care conține zahăr

                        ex 2202 99 11

                        11
                        19

                                    –

                                    Băuturi pe bază de soia cu un conținut de proteine de minimum 2,8 % din greutate care conțin zahăr (zaharoză sau zahăr invertit)

                        ex 2202 99 15

                        11
                        19

                                    –

                                    Băuturi pe bază de soia cu un conținut de proteine mai mic de 2,8 % din greutate; băuturi pe bază de fructe cu coajă lemnoasă de la capitolul 8, cereale de la capitolul 10 sau semințe de la capitolul 12 și care conțin zahăr (zaharoză sau zahăr invertit)

                        ex 2202 99 19

                        11
                        19

                                    –

                                    Alte băuturi nealcoolice care conțin zahăr (zaharoză sau zahăr invertit)


title: Regulamentul de punere în aplicare (UE) 2018/1964 al Comisiei din 6 decembrie 2018 de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „Uhlen Blaufüsser Lay”/„Uhlen Blaufüßer Lay” (DOP)

text:
                  13.12.2018

                  RO

                  Jurnalul Oficial al Uniunii Europene

                  L 316/3

         REGULAMENTUL DE PUNERE ÎN APLICARE (UE) 2018/1964 AL COMISIEI
         din 6 decembrie 2018
         de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „Uhlen Blaufüsser Lay”/„Uhlen Blaufüßer Lay” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     În conformitate cu articolul 97 alineatele (2) și (3) din Regulamentul (UE) nr. 1308/2013, Comisia a examinat cererea de înregistrare a denumirii „Uhlen Blaufüsser Lay”/„Uhlen Blaufüßer Lay”, depusă de Germania, și a publicat-o în Jurnalul Oficial al Uniunii Europene (2).

                     (2)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (3)

                     În conformitate cu articolul 99 din Regulamentul (UE) nr. 1308/2013, denumirea „Uhlen Blaufüsser Lay”/„Uhlen Blaufüßer Lay” ar trebui protejată și înscrisă în registrul menționat la articolul 104 din respectivul regulament.

                     (4)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se protejează denumirea „Uhlen Blaufüsser Lay”/„Uhlen Blaufüßer Lay” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 277, 7.8.2018, p. 3.